กสทช.ปิด30วัน ทีวีธรรมกาย
บิ๊กตู่ปรามสื่อให้ท้าย ศรีวราห์วางแผนจับ,ดีเอสไอ ทำหนังสือด่วนถึง กสทช. ขอให้ปิดสถานีโทรทัศน์ดีเอ็มซีของวัดพระธรรมกาย 30 วัน กล่าวหาเคยใช้เป็นเครื่องมือยั่วยุ เรียก ลูกศิษย์มารวมตัวที่วัดเป็นโล่มนุษย์ คณะกรรมการ กสท.เด้งรับ เรียกประชุมด่วน พิจารณาแล้วสั่งให้หยุดออกอากาศชั่วคราวตั้งแต่วันที่ 8 ธ.ค.ถึง 7 ม.ค.60 ไพสิฐ ยัน แผนปฏิบัติการเรียบร้อยแล้ว รอเพียงการประสานหน่วยงานที่เกี่ยวข้อง พร้อมขอหมายค้นวัดพระธรรมกายเร็วๆนี้ ศรีวราห์ เผยประชุมวางแผนร่วมดีเอสไอบ่ายวันที่ 9 ธ.ค. ด้านวัดพระธรรมกายโต้ข้อกล่าวหา อ้างสถานีดีเอ็มซีเป็นโครงการเผยแผ่ธรรมะ 24 ชั่วโมง 4 ภาษาไปทั่วโลก ไม่เคยยั่วยุสร้างความปั่นป่วน เตรียมทำหนังสือคัดค้านการระงับออกอากาศแล้ว บิ๊กตู่ ขอนักข่าวอย่าขยายความเหมือนให้ท้ายถูกกล่าวหา ถ้าลูกศิษย์แห่มาเยอะ ชวนนักข่าวเข้าวัดพระธรรมกายพร้อมเจ้าหน้าที่ ขณะที่ ก.ล.ต.พร้อมตรวจสอบเรื่องวัดพระธรรมกายเอาเงินบริจาคมาเล่นหุ้น ถ้ามีหน่วยงานราชการร้องขอ ส่วนโบรกเกอร์-นักลงทุนชี้ ได้ยินข่าวมานานแล้ว แต่ไม่มีหลักฐานหรือการตรวจสอบให้แน่ชัดว่าจริงหรือไม่,กรณีอัยการสูงสุดสั่งฟ้องพระเทพญาณมหามุนี (ไชยบูลย์ ธมฺมชโย) หรือพระธัมมชโย อดีตเจ้าอาวาสวัดพระธรรมกาย พร้อมพวกรวม 5 คน 3 ข้อหาประกอบด้วย สมคบกันฟอกเงิน ร่วมกันฟอกเงิน และร่วมกันรับของโจร คดียักยอกเงินสหกรณ์เครดิตยูเนี่ยนคลองจั่น มูลค่าประมาณ 1,400 ล้านบาท พร้อมสั่งให้กรมสอบสวนคดีพิเศษ (ดีเอสไอ) จับกุมพระธัมมชโยมาส่งฟ้องศาลภายในวันที่ 30 พ.ย. แต่ปรากฏว่า เจ้าหน้าที่ยังไม่สามารถนำตัวพระธัมมชโยมาส่งอัยการได้ เจ้าหน้าที่หลายฝ่ายเร่งเจรจากับวัดพระธรรมกายแต่ไม่เป็นผล ขณะที่พนักงานสอบสวน สภ.คลองหลวง จ.ปทุมธานี ไปขออำนาจศาลธัญบุรีออกหมายจับพระสุธรรม สุธัมโม รักษาการเจ้าอาวาสวัดพระธรรมกาย ฐานละเว้นการปฏิบัติหน้าที่และให้ที่พักพิงพระธัมมชโย แต่ศาลให้ออกหมายเรียกตามที่เสนอข่าวไปแล้วนั้น,ความคืบหน้าจากกรมสอบสวนคดีพิเศษ (ดีเอสไอ) เมื่อเวลา 11.00 น. วันที่ 7 ธ.ค. พ.ต.อ.ไพสิฐ วงศ์เมือง อธิบดีดีเอสไอ เผยว่า ผลการเจรจาเรื่องเข้ามอบตัวของพระธัมมชโยระหว่างนายพนม ศรศิลป์ ผอ.สำนักงานพระพุทธศาสนาแห่งชาติ (พศ.) กับวัดพระธรรมกายไม่เป็นผล เจรจาไม่สำเร็จ หลังจากนี้ดีเอสไอจะทำหน้าที่ดำเนินการต่อ แต่ทาง พศ.ยังร่วมประสานงานอยู่เพราะดีเอสไอขอความร่วมมือใน 2 ประเด็น 1.ให้ พศ. เจ้าคณะจังหวัดปทุมธานี นำพระธัมมชโยมามอบตัวเพื่อเข้าสู่กระบวนการยุติธรรม 2.หากไม่เข้ามอบตัวให้เข้าร่วมการตรวจค้นวัดพระธรรมกายและจับกุมพระธัมมชโย เนื่องจากท่านไม่ประสงค์เข้าสู่กระบวนการยุติธรรม,พ.ต.อ.ไพสิฐกล่าวต่อว่า ส่วนการทำหนังสือถึง กสทช.ให้ระงับการถ่ายทอดสดสัญญาณชั่วคราวระหว่างเข้าตรวจค้น เนื่องจากการตรวจค้นครั้งแรกทางสถานีโทรทัศน์และวิทยุดีเอ็มซี (DMC) มีลูกศิษย์บางคนพูดเชิญชวนคนมาร่วมทำบุญ แต่ท้ายสุดให้มารวมกันนั่งสวดมนต์บริเวณหน้าประตูทางเข้าออกของเจ้าหน้าที่ เหมือนเป็นการขัดขวางการทำงาน และในครั้งที่ 2 ได้ประเมินสถานการณ์ว่า หากดีเอ็มซีเชิญชวนยุยงคนให้มาร่วมทำบุญอาจทำให้การปฏิบัติงานของเจ้าหน้าที่เกิดความไม่สงบเรียบร้อยขึ้น และเกี่ยวข้องกับความมั่นคง ทั้งนี้ ขึ้นอยู่กับการพิจารณาของ กสทช.อยู่ระหว่างรอคำตอบ ดีเอสไอทำตามขั้นตอนกฎหมายทุกอย่าง พยายามหลีกเลี่ยงไม่ให้มีปัญหากับมวลชน ขณะนี้แผนปฏิบัติการเรียบร้อยแล้ว รอเพียงการประสานหน่วยงานที่เกี่ยวข้องพร้อมดำเนินการขอหมายค้นเร็วๆนี้,ผู้สื่อข่าวรายงานว่า ดีเอสไอได้ทำหนังสือถึงสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) โดย พ.ต.อ.ไพสิฐ วงศ์เมือง อธิบดีกรมสอบสวนคดีพิเศษ (ดีเอสไอ) ได้ลงนามคำสั่งด่วนที่สุดที่ ยธ. 0804/792 ลงวันที่ 6 พ.ย.59 ถึงเลขาธิการสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่องขอให้พิจารณาระงับการเผยแพร่ภาพและเสียงชั่วคราว เป็นเวลา 30 วัน มีผลวันที่ 8 ธ.ค.เป็นต้นไป,ขณะที่นายพนม ศรศิลป์ ผอ.สำนักงานพระพุทธศาสนาแห่งชาติ (พศ.) กล่าวว่า สำหรับขั้นตอนการเจรจากับวัดพระธรรมกาย หลังจาก พศ.เข้าไปยังวัดพระธรรมกายพร้อมกับเจ้าหน้าที่ดีเอสไอเมื่อสัปดาห์ที่ผ่านมา และสอบถามข้อเสนอของวัดพระธรรมกายแล้วแจ้งผลการเจรจาไปยังดีเอสไอ จึงถือว่าผ่านกระบวนการเจรจาไปแล้ว หลังจากนี้อยู่ในอำนาจพิจารณาของอัยการและศาล ส่วน พศ.จะทำตามอำนาจหน้าที่คือ ประสานข้อมูลกับเจ้าคณะจังหวัดปทุมธานีในส่วนที่เกี่ยวกับการปกครองคณะสงฆ์ รวมถึงมาตรการที่เจ้าคณะผู้ปกครองจะดำเนินการเพื่อให้เกิดความเรียบร้อย จากการหารือเบื้องต้นทราบมาว่า ภายในสัปดาห์นี้เจ้าคณะจังหวัดปทุมธานีจะมีมาตรการทางปกครองออกมา เพื่อสั่งการไปยังวัดพระธรรมกายให้แก้ข้อขัดข้องให้เกิดความละมุนละม่อมไม่ให้เกิดความเสียหายกับทุกฝ่าย,ด้าน กสทช. ผู้สื่อข่าวรายงานว่า เมื่อวันที่ 7 ธ.ค.59 นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ส่งหนังสือถึงผู้บริหารสถานีโทรทัศน์ดีเอ็มซี ของวัดพระธรรมกายให้ปิดสถานีเป็นเวลา 30 วัน มีผลตั้งแต่วันที่ 8 ธ.ค.59-7 ม.ค.60 หลังจากนั้นจะพิจารณาอีกครั้ง ทั้งนี้ การสั่งปิดสถานีโทรทัศน์ดีเอ็มซีเป็นผลสืบเนื่อง,จากกรมสอบสวนคดีพิเศษ (ดีเอสไอ) มีหนังสือด่วนที่สุดลงวันที่ 6 ธ.ค.56 ถึงเลขาธิการ กสทช.ขอให้พิจารณาระงับการออกอากาศของสถานี หลังจากเลขาธิการ กสทช.ส่งเรื่องให้คณะกรรมการกิจการกระจาย เสียงและกิจการโทรทัศน์ (กสท.)พิจารณา จึงนัดประชุมด่วนทันทีเมื่อวันที่ 6 ธ.ค.และมีมติให้ระงับการออกอากาศชั่วคราวหลังจากได้รับหนังสือจาก กสทช. ซึ่ง กสทช.ดำเนินการโดยเร็วที่สุดเพราะมีผลต่อการดำเนินการคดีกับวัดพระธรรมกาย จึงส่งหนังสือถึงผู้บริหารสถานีโทรทัศน์ดีเอ็มซีในวันที่ 7 ธ.ค. ที่สำนักงานตำรวจแห่งชาติ พล.ต.ต.ชยพล ฉัตรชัยเดช รรท.ผบก.ส.4 กล่าวว่า ขณะนี้เป็นขั้นตอนของการบูรณาการเจ้าหน้าที่ทุกส่วนที่เกี่ยวข้อง,ส่วนขั้นตอนการดำเนินการคดีให้ที่พักพิง พนักงานสอบสวน สภ.คลองหลวง จ.ปทุมธานี ขออนุมัติออกหมายจับรักษาการเจ้าอาวาส แต่ศาลมีคำสั่งให้ออกหมายเรียกก่อน ดังนั้นขณะนี้จึงยังอยู่ในขั้นตอนการออกหมายเรียกให้มาพบพนักงานสอบสวนในวันที่ 13 ธ.ค. มีระบุไว้ชัดเจนว่า ใครเป็นผู้รักษาการเจ้าอาวาส ยืนยันว่า ตำรวจดำเนินการตามขั้นตอนรวบรวมพยานหลักฐานชัดเจน หากพบว่าใครมีส่วนรู้เห็นให้ที่พักพิงสามารถออกหมายจับได้อีก เบื้องต้นยังเชื่อว่า พระธัมมชโยยังอยู่ในวัด ส่วนจะเข้าตรวจค้นวัดพระธรรมกายวันไหนอยู่ที่ดีเอสไอ มีเพียงการประสาน เรื่องการขอกำลังมายัง ผบ.ตร.เท่านั้น ส่วนตำรวจมีกระบวนการดำเนินคดีของตำรวจ,พล.ต.ต.ปิยะพันธ์ ปิงเมือง รองโฆษกสำนักงานตำรวจแห่งชาติ กล่าวว่า กรณีนี้สรุปว่ามีอยู่ด้วยกัน 2 ส่วนคือ ส่วนที่กรมสอบสวนคดีพิเศษดำเนินคดี และส่วนที่สำนักงานตำรวจแห่งชาติรับผิดชอบดำเนิน คดี ทั้ง 2 คดีต่างกรรมและต่างวาระ เป็นการกระทำความผิดหลายบท เพราะฉะนั้น พฤติการณ์และพฤติเหตุต่างกัน การสอบสวนจึงไม่ได้มารวมกัน มีการสอบสวนในท้องที่เกิดเหตุของใครของมัน แต่การประสานงานเป็นการบูรณาการกัน,ส่วน พล.ต.อ.ศรีวราห์ รังสิพราหมณกุล รอง ผบ.ตร.กล่าวว่า การจัดกำลังเข้าไปตรวจค้นภายในวัดพระธรรมกาย เบื้องต้นคงต้องประชุมกันก่อน คาดว่าจะประชุมช่วงบ่ายวันที่ 9 ธ.ค.เพื่อกำหนดแผน จึงกำหนดวันเข้าตรวจค้นได้ แต่การตรวจค้นครั้งนี้เป็นคดีของกรมสอบสวนคดีพิเศษ ส่วนคดีของตำรวจ พล.ต.อ.จักรทิพย์ ชัยจินดา ผบ.ตร.ให้รอกรมสอบสวนคดีพิเศษ ถ้าเขาควบคุมตัวได้เราจะอายัดตัวต่อ เรื่องนี้ไม่ใช่เรื่องหวังหรือไม่หวัง แต่เรามีหน้าที่จับคุมตัวให้ได้ ส่วนจะขัดขวางการจับกุมให้ผู้ที่ขัดขวางไปเปิดกฎหมายดู ตำรวจมีหน้าที่ทำตามกบิลบ้านกบิลเมือง,ที่ สภ.คลองหลวง เมื่อเวลา 13.00 น.วันที่ 7 ธ.ค. พล.ต.ท.ชาญเทพ เสสะเวช รักษาราชการแทนผู้บัญชาการตำรวจภูธรภาค 1 เดินทางมาที่โรงพัก โดยมี พล.ต.ต.ถาวร ขาวสะอาด ผบก.ภ.จ.ปทุมธานี พ.ต.อ.วารินทร์ ทองตรา รอง ผบก.ภ.จ.ปทุมธานี และ พ.ต.อ.เขมพัทธ์ โพธิพิทักษ์ ผกก.สภ.คลองหลวง นำข้าราชการตำรวจให้การต้อนรับ พล.ต.ท.ชาญเทพเผยว่า วันนี้มาตรวจเยี่ยมในฐานะที่เป็นผู้บัญชาการโรงพักที่อยู่ในพื้นที่รับผิดชอบ ส่วนความคืบหน้าคดีความของวัดพระธรรมกายต้องรอให้ พล.ต.อ.ศรีวราห์ รังสิพราหมณกุล รอง ผบ.ตร. เป็นคนเปิดเผย,ด้านวัดพระธรรมกาย พระสนิทวงศ์ วุฑฒิวังโส ผอ.สำนักสื่อสารองค์กร วัดพระธรรมกาย ส่งเอกสารชี้แจงกรณีข่าววัดพระธรรมกายและสถานีวิทยุโทรทัศน์ดีเอ็มซีมายังสื่อมวลชนระบุว่า 1.กรณีปรากฏข่าวในสื่อมวลชนว่า พ.ต.อ.ไพสิฐ วงศ์เมือง อธิบดีดีเอสไอระบุว่า ผู้เกี่ยวข้องกับการถ่ายโอนเช็คจากสหกรณ์ฯ คลองจั่นเข้าวัดพระธรรมกาย นำเช็คไปซื้อหุ้นในตลาดหลักทรัพย์นั้น วัดพระธรรมกายขอปฏิเสธว่า ไม่มีการนำเงินของวัดไปซื้อขายหุ้นในตลาดหลักทรัพย์ใดๆทั้งสิ้น ข้อสงสัยของดีเอสไอจึงไม่เป็นความจริง ทั้งนี้ วัดพระธรรมกายรับบริจาคโดยสุจริตและเปิดเผย นำเงินบริจาคไปใช้ตามวัตถุประสงค์ผู้บริจาค หากเจ้าหน้าที่ดีเอสไอมีเอกสารหรือหลักฐานที่ระบุชัดว่า วัดพระธรรมกายนำเช็คสหกรณ์ฯคลองจั่นไปซื้อหุ้น ขอให้นำมาแสดงเพื่อความชัดเจนและความเป็นธรรมแก่วัดพระธรรมกายด้วย,2.กรณีปรากฏข่าวดีเอสไอส่งหนังสือถึง กสทช. ขอให้ระงับการออกอากาศของสถานีวิทยุโทรทัศน์วัดพระธรรมกายดีเอ็มซี วัดพระธรรมกายขอคัดค้านความเห็นดังกล่าว ยืนยันว่าสถานีวิทยุโทรทัศน์ดีเอ็มซีไม่มีการยุยง สร้างความปั่นป่วน ทั้งนี้ สถานีวิทยุโทรทัศน์ดังกล่าวเป็นโครงการเผยแผ่่ธรรมะ 24 ชั่วโมง ก่อตั้งมากว่า 14 ปี เผยแผ่่ 4 ภาษา ได้แก่ ไทย อังกฤษ จีน และญี่ปุ่น ผ่านเว็บไซต์และดาวเทียม 7 ดวงครอบคลุมทุกทวีป เนื้อหารายการประกอบด้วยพุทธประวัติ ชาดก สมาธิ กิจกรรมเยาวชนเก่งและดี ละครฟื้นฟูศีลธรรมโลก ธรรมะภาษาอังกฤษและจีน การเผยแผ่พุทธศาสนาในต่างแดน ถามตอบปัญหาธรรมะ เป็นต้น,ทั้งสถานีวิทยุโทรทัศน์ดีเอ็มซียังเคยได้รับรางวัลจากหน่วยงานต่างๆมาแล้วถึง 5 รางวัล ดังนั้นสถานีวิทยุโทรทัศน์ดีเอ็มซีขอปฏิเสธข้อกล่าวหาอันขาดรายละเอียดและหลักฐานยืนยัน ขอเรียกร้องความเป็นธรรม หากเชื่อว่าสถานีมีพฤติการณ์ตามที่กล่าวหา ขอให้ระบุพฤติการณ์นั้นให้ชัดเจน เพราะการกล่าวหาลอยๆนำมาสู่ความเสื่อมเสียชื่อเสียง ขณะนี้กำลังเตรียมยื่นคัดค้านการระงับเผยแพร่ภาพและเสียง เพราะถือว่าขัดกับหลักเสรีภาพการรับรู้ข่าวสารของประชาชนด้วย,ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี และหัวหน้า คสช.กล่าวว่า เจ้าหน้าที่ดำเนินการอย่างต่อเนื่อง ขอร้องสื่ออย่าไปขยายความให้ผู้ถูกกล่าวหากระทำความผิด เหมือนเป็นการให้ท้ายกันอยู่ แล้วเล่นงานเจ้าหน้าที่แทนว่าเมื่อไหร่จะทำ ถ้าปลุกกันอยู่แบบนี้มีคนเข้าวัดจำนวนมากหลายพันคน ลองคิดเอาแล้วกันในสิ่งที่อยากให้ทำ หากสื่อไปอยู่แล้วมีส่วนร่วมจะทำไหม ถ้าคิดว่าทำด้วยก็มาเลย มาด้วยกัน วันไหนที่เจ้าหน้าที่จะเข้าไปจริงจะให้นักข่าวเข้าไปพร้อมตำรวจ จะได้รู้ว่าเกิดอะไรขึ้น เชิญสื่อทุกคน อย่างไรก็ตาม เขามีมาตรการทางกฎหมายอยู่แล้วเรื่องการกระทำความผิดทั้งภายในและภายนอก อยากให้สื่อขยายความให้สังคมเข้าใจ โดยให้ผู้ถูกกล่าวหาออกมาชี้แจงและมามอบตัว ไม่เช่นนั้นจะเป็นประเด็นอยู่อย่างนี้ สร้างความขัดแย้งไปเรื่อย ไม่มีผลดีอะไรทั้งสิ้น,ถ้ามองคดีนี้เหมือนคดีทั่วๆไป คนคนหนึ่งทำความผิดก็ต้องดำเนินคดี จะจับกุมมีหมายค้นจับได้เมื่อไหร่ก็จับเมื่อนั้น ถ้ามีมาตรการเข้าไปแล้วเกิดเหตุการณ์ขึ้นจำเป็นต้องระมัดระวังให้มากที่สุด แต่ก็ต้องจับ ไม่ใช่ว่าวันนู้นวันนี้ต้องจับหรือประกาศล่วงหน้า จะไปประกาศทำไม คนทำความผิดต้องดำเนินคดีภายใต้กฎหมายเดียวกัน วันนี้ใช้มาตรการตรวจสอบต่างๆ ทั้งภายนอกกองทุน เม็ดเงิน วันนี้ยังไม่ชัดเจนอีกหรือว่าเขาผิดหรือไม่ ถ้าเขาไม่ผิดต้องมาชี้แจงแค่นั้นเอง มามอบตัว ไม่ใช่มายื่นคำขาดนี่นู่น แล้วสื่อให้ท้ายอยู่เรื่อยว่า ต้องประกันหรือไม่ประกัน จะให้หรือไม่ให้ประกันไม่ใช่เรื่องของผม เป็นเรื่องของตำรวจและศาล เข้าใจหน้าที่กันเสียบ้าง พล.อ.ประยุทธ์กล่าว,จากกรณีที่อธิบดีดีเอสไอออกมาเปิดเผยว่า มีผู้เกี่ยวข้องกับการถ่ายโอนเช็คจากสหกรณ์ฯ คลองจั่นเข้าวัดพระธรรมกาย นำเช็คไปซื้อหุ้นในตลาด หลักทรัพย์ นายสมชาย พงษ์พัฒนาศิลป์ ผู้ช่วยเลขาธิการฝ่ายกฎหมาย สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เผยว่า ก.ล.ต.พร้อมให้ความร่วมมือ หากทางการขอความร่วมมือหรือขอข้อมูลมา เช่นเดียวกับนางเกศรา มัญชุศรี กรรมการและผู้จัดการตลาดหลักทรัพย์ ที่ระบุว่า พร้อมให้ความร่วมมือในการตรวจสอบหากหน่วยงานทางการขอความร่วมมือมา,ผู้สื่อข่าวรายงานว่า ผู้บริหารวงการหลักทรัพย์คนหนึ่งเผยว่า เรื่องดังกล่าวเล่ากันมานานในตลาดหุ้น เพราะบุคคลที่ใกล้ชิดหรือศิษย์วัดพระธรรมกายหลายคนอยู่ในแวดวงธุรกิจมีความเชี่ยวชาญเรื่องตลาดทุน จึงมีการตั้งข้อสงสัยมาตลอดว่า อาจนำเงินบริจาคมาบริหารจัดการ ไม่เพียงแค่ตลาดหุ้นเท่านั้นแต่อาจลงทุนในพันธบัตรหรือตราสารหนี้ด้วย แต่ไม่มีหลักฐานชัดเจนหรือไม่ได้ตรวจสอบ หากนำเงินบริจาคมาลงทุนก็ไม่ได้เปิดพอร์ตชื่อวัดหรือคณะกรรมการวัด น่าจะใช้นอมินี ขณะที่กระบวนการทำงานของโบรกเกอร์ไม่สามารถตรวจสอบได้ว่า เป็นเงินที่มาจากเงินบริจาคหรือไม่ โบรกเกอร์และสถาบันการเงินมีหน้าที่ต้องรายงาน ปปง.กรณีทำธุรกรรมเงินเกิน 2 ล้านบาทเท่านั้น,ด้านนักลงทุนรายใหญ่อีกรายหนึ่งให้ข้อมูลว่า เป็นเรื่องที่พูดคุยในวงการตลาดทุนและนักลงทุนมานานแล้ว เรื่องที่วัดนำเงินบริจาคมาให้นักลงทุนรายใหญ่บริหารจัดการ เมื่อได้กำไรจะแบ่งกัน เพียงแต่ไม่มีหลักฐานหรือมีคนเข้ามาตรวจสอบ และเคยมีการพูดถึงเงินฝากจากสหกรณ์แห่งหนึ่งที่มาลงทุนในหุ้นพลังงานทางเลือกตัวหนึ่งเพื่อสร้างราคา แต่สุดท้ายหักหลังกันเพราะไม่มีการทำราคาหุ้นขึ้นไปต่อ ทำให้วงแตกขาดทุนบักโกรกไปตามๆกัน
ดีเอสไอ ทำหนังสือด่วนถึง กสทช. ขอให้ปิดสถานี โทรทัศน์ดีเอ็มซีของวัดพระธรรมกาย 30 วัน กล่าวหาเคยใช้เป็นเครื่องมือยั่วยุ เรียก ลูกศิษย์มารวมตัวที่วัดเป็นโล่มนุษย์ คณะกรรมการ กสท.เด้งรับ เรียกประชุมด่วน พิจารณาแล้วสั่งให้
ข่าวหน้า1,วัดพระธรรมกาย,พระธัมมชโย,ปิดสถานีโทรทัศน์ดีเอ็มซี,ขอหมายค้นวัดพระธรรมกาย